Imprendimento automatico

L'imprendimento automatico (in ingleise machine learning, abbreviou ML) o l'é un campo de studio ligou à l'intelligensa artifiçiale ch'o l'à da fâ co-o sviluppo e o studio d'algoritmi statistichi che peuan imprende da-i dæti e generalizzâli à di dæti no visti, e donca portâ avanti di compiti sensa de instruçioin espliçite. De reçente, e ræ neurale artifiçiale an scompassou e prestaçioin de tante atre metodologie preçedente pe l'imprendimento automatico.

L'imprendimento automatico o l'attreuva de applicaçioin inte tanti campi, compreiso a traduçion automatica, a vixon artifiçiale, o conoscimento vocale, l'agricoltua e a meixiña. Sciben che no tutto l'imprendimento automatico o se basa in sciâ statistica, a statistica computaçionale (ch'a s'òccupa de fâ de previxoin pe mezo di computer) a l'é unna vivagna importante de metodi pe sto campo. L'imprendimento automatico o l'é ascì ben ben ligou à l'ottimizzaçion matematica, ch'a ghe fornisce di metodi, de teorie e di dominni d'applicaçion. Quand'o l'é applicou à di problemi commerçiali, l'imprendimento automatico o l'é dito analixi predittiva.

 Stöia 
L'imprendimento automatico o se sviluppa insemme a-o studio de l'intelligensa artifiçiale e o gh'é ligou ben ben: fin da-e primme tentative de definî l'intelligensa artifiçiale comme discipriña academica, çerti reçercatoî aivan mostrou de l'interesse pe-a poscibilitæ che e machine imprendessan da-i dæti. Sti reçercatoî, comme o Marvin Minsky, o Arthur Samuel e o Frank Rosenblatt, a-a fin di anni '50 aivan çercou de resòlve o problema segge pe mezo de di metodi formali, segge con di algoritmi che a-a giornâ d'ancheu en diti ræ neurale. Tra i atri metodi stæti provæ inti anni '50 gh'é ascì quelli basæ in sciô raxonamento probabilistico, e unna propòsta do Alan Turing ch'a l'à antiçipou i algoritmi genetichi.

Sciben che into campo de l'intelligensa artifiçiale l'interesse pe-o machine learning e i scistemi basæ in scê ræ neurale o s'é ammermou, a reçerca a l'é anæta avanti e a l'à avuo un repiggio a-a meitæ di anni '80 co-a redescoverta da backpropagation. Di anni '90 o campo de l'imprendimento automatico o l'à comensou torna à prosperâ, co-o neuvo propòxito de resòlve di problemi prattichi incangio de çercâ de razzonze l'intelligensa artifiçiale.

 Nòtte 

 Atri progetti 

Categorîa:Informatica